ועדת העבודה, הרווחה והבריאות, כנסת 16, פרוטוקול מספר 272, 2004-11-08 11:45

שאול יהלום: אני מתכבד לפתוח את ישיבת הוועדה.

שאול יהלום: הצעת חוק זכויות החולה (תיקון מס' 2) (איסור הפליה מחמת נטייה מינית), התשס"ד-2004.

שאול יהלום: הצעת החוק עברה קריאה ראשונה.

שאול יהלום: זאת הצעה של חברת הכנסת גלאון.

שאול יהלום: בחוק זכויות החולה , התשנ"ו-1996, בסעיף 4, במקום "ארץ מוצא" יבוא "ארץ מוצא, נטיה מינית".

שאול יהלום: חוק זכויות החולה, התשנ"ו-1996, קובע בסעיף 4 איסור על מטפלים להפלות בין מטופלים, וזו לשון סעיף 4: "מטפל או מוסד רפואי לא יפלו בין מטופל למטופל מטעמי דת, גזע, מין, לאום, ארץ מוצא או מטעם אחר כיוצא באלה".

שאול יהלום: מוצע להבהיר כי הסעיף אוסר גם על הפלייתם של מטופלים בשל נטייתם המינית.

שאול יהלום: קביעה דומה של איסור הפליה בשל נטיה מינית קיימת בחוקים אחרים כגון: חוק שוויון ההזדמנויות בעבודה, התשמ"ח-1998, חוק איסור הפליה במוצרים, בשירותים ובכניסה למקומות בידור ולמקומות ציבוריים, התשס"א-2000 וחוק חובת המכרזים, התשנ"ב-1992.

ג'ודי וסרמן: סעיף 28 לחוק זכויות החולה מדבר על סעיף העונשין.

ג'ודי וסרמן: צריך לתקן את סעיף 28 כך שהוא יתאים לסעיף 4.

שאול יהלום: אני מקבל את התיקון.

עדינה מרקס: בשנת 2002 האגודה לזכויות החולה הגישה הצעת תיקון לחוק זכויות החולה, שכללה איסור הפלייה מטעמי נטייה מינית.

עדינה מרקס: אנחנו תומכים בזה בלב שלם, רק רצינו להכניס איסור הפלייה מטעמי גיל.

שאול יהלום: זה נושא חדש.

שאול יהלום: תגישו הצעה.

שאול יהלום: אנחנו מאשרים את הצעת החוק לקריאה שנייה ושלישית עם התיקון שהוסיפה היועצת המשפטית של הוועדה, דהיינו גם את סעיף העונשין.

שאול יהלום: תודה רבה, הישיבה נעולה.